b'\n_START_ARTICLE_\nKaravanseraj\n_START_PARAGRAPH_\nKaravanseraj (perz: \xd9\x83\xd8\xa7\xd8\xb1\xd9\x88\xd8\xa7\xd9\x86\xd8\xb3\xd8\xb1\xd8\xa7 k\xc4\x81rv\xc4\x81nsar\xc4\x81 ali \xda\xa9\xd8\xa7\xd8\xb1\xd9\x88\xd8\xa7\xd9\x86\xd8\xb3\xd8\xb1\xd8\xa7\xdb\x8c k\xc4\x81rv\xc4\x81nsar\xc4\x81i, tur\xc5\xa1ko: Kervansaray) je obcestno po\xc4\x8divali\xc5\xa1\xc4\x8de za sprejemanje in nastanitev karavan, pogosto tudi lokalno trgovsko sredi\xc5\xa1\xc4\x8de ali voja\xc5\xa1ko opori\xc5\xa1\xc4\x8de. Karavanseraji so zagotavljali pretok blaga, ljudi in informacij._NEWLINE_V zgodovini so nastajali ob poteh, ki so potekale v divjih nenaseljenih krajih zaradi razli\xc4\x8dnih nevarnosti: divjih \xc5\xbeivali in roparjev. Osnovna funkcija karavanseraja je bila zagotavljanje po\xc4\x8ditka in preno\xc4\x8di\xc5\xa1\xc4\x8da za potnike in \xc5\xbeivali, zato so bili obi\xc4\x8dajno med seboj oddaljeni dan hoda._NEWLINE_Poleg naziva karavanseraj, ki je perzijskega porekla, je podoben tip po\xc4\x8divali\xc5\xa1\xc4\x8d poznan kot seraj v Indiji, funduk v arabskem svetu ali han na prostorih biv\xc5\xa1ega Osmanskega cesarstva._NEWLINE_Najstarej\xc5\xa1i vir, v katerem so opisani karavanseraji, so zabele\xc5\xbeke gr\xc5\xa1kega zgodovinarja Herodota iz 5. stoletja pr. n. \xc5\xa1t., ki v svojem delu Zgodovina (V. 52 - 53) opisuje 2700 km dolgo perzijsko Kraljevsko cesto in njena postajali\xc5\xa1\xc4\x8da oziroma po\xc4\x8divali\xc5\xa1\xc4\x8da.  Z razvojem Svilne ceste so se karavanseraji gradili \xc5\xa1irom po jugozahodni, ju\xc5\xbeni in srednji Aziji, s prihodom islama pa so se \xc5\xa1irili tudi na severno Afriko. Pod Osmanskim cesarstvom se pojavljajo tudi po jugovzhodni Evropi vse do Hrva\xc5\xa1ke. Tak primer je han Jusufa Ma\xc5\xa1kovi\xc4\x87a v pako\xc5\xa1tanski Vrani, zgrajen v 17. stoletju.\n_START_SECTION_\nEtimologija\n_START_PARAGRAPH_\nBeseda je karavanseraj je perzijska beseda k\xc4\x81rv\xc4\x81nsar\xc4\x81 in je sestavljena iz besede k\xc4\x81rv\xc4\x81n (karavana) in sara (pala\xc4\x8da z zaprtim dvori\xc5\xa1\xc4\x8dem), ki jima je dodana tur\xc5\xa1ka pripona -yi. Karavana pomeni skupino trgovcev, romarjev ali drugih potnikov, ki potujejo na dolge razdalje.\n_START_SECTION_\nArhitektura\n_START_PARAGRAPH_\nKaravanseraji so bili obi\xc4\x8dajno pravokotnega tlorisa, imeli so samo en vhod dovolj velik, da so lahko vstopile kamele, in bili obdani z obzidjem, ob katerem so bili razporejeni enonadstropni prostori, kamor so namestili trgovce in njihove delavce, \xc5\xbeivali in blago. V sredi\xc5\xa1\xc4\x8du se je nahajalo veliko nepokrito notranje dvori\xc5\xa1\xc4\x8de ali trg. _NEWLINE_Na notranjih pro\xc4\x8deljih \xc5\xbee od starega veka dominirajo lo\xc4\x8dne konstrukcije, oboki in ajvani, prvotno karakteristi\xc4\x8dni za iransko, kasneje tudi islamsko arhitekturo nasploh._NEWLINE_Karavanseraji so imeli vodo za ljudi in \xc5\xbeivali, pranje in obredne potrebe. Lahko so imeli tudi kopali\xc5\xa1\xc4\x8de. Preskrbljeni so bili s krmo za \xc5\xbeivali, v trgovinah so potniki lahko kupili nove zaloge. Poleg tega so nekatere trgovine preprodajale blago potujo\xc4\x8dih trgovcev.'